Foto: Marko Lukunić/Pixsell, Hina



NA ZATVORENOM dijelu sjednice Vlade novim glasnogovornikom Vlade imenovan je Nikola Jelić, dosadašnji novinar Jutarnjeg lista. Dosadašnja glasnogovornica Ivana Grljak razriješena je dužnosti na osobni zahtjev.

Nikola Jelić kao novinar je rad vlade pratio još od devedesetih godina. Radio je u Slobodnoj Dalmaciji i Novom listu, a zadnji posao bio mu je u Jutarnjem listu, u kojem radi praktički otkad je Ninoslav Pavić pokrenuo ovo glasilo. U zadnjih dvije godine Jelić je u Jutarnjem listu više puta intervjuirao premijera Milanovića.

Milanović ne želi reći zbog čega odlaze Bardić i Grljak

Milanović je potvrdio da ga je napustila i Zinka Bardić.

Tekst se nastavlja ispod oglasa

Iako tjednima već novinari pokušavaju provjeriti informaciju o odlasku Zinke Bardić s mjesta posebne savjetnice Zorana Milanovića, iz Vlade uporno odgovaraju kako se "imenovanja i razriješenja javno objavljuju" ne želeći niti potvrditi niti demantirati informacije da je Bardić otišla. No, niti do danas nije Vlada službeno objavila da je Bardić prošlost, ali na pitanje novinara na press konferenciji Milanović je odgovorio da više ne surađuje sa Zinkom Bardić.

"Možete to definirati kako god hoćete - napustile, trenutno više ne surađujemo, surađivali smo dugo i uglavnom dobro, ali je ovo vrlo intenzivan posao u kojem dolazi do zasićenja. Čak je trajalo jako dugo i nije isključeno da opet u nekoj varijanti surađujemo. Ali ovaj posao prilično troši. Emotivan je i naporan za sve nas, katkad i za mene. S obzirom na sve okolnosti i intenzitet događaja u zadnjih sedam godina, ovo je trajalo jako dugo, natprosječno dugo. To su ljudi od kojih sam imao dosta koristi. Radili smo, mislim, maksimalno po zakonu, mada one nisu bile niti u prilici prekršiti zakon. Kad bi to morao ocijeniti, ocijenio bih prolaznom ocjenom, idemo dalje. To je jako visoka ocjena. Kad Vlada dobije prolaznu ocjenu, popularnost i ljubav jedno, ali realnost je drugo. Bitno je da u ovom poslu dokažete da ste u stanju sve izdržati, a ne da vas vole, to ne znači ništa", rekao je Milanović ne želeći dati razlog odlaska posebne savjetnice i glasnogovornice.

Puklo zbog Šegona?

Ni u priopćenju sa zatvorenog dijela sjednice Vlade ne navodi se zbog čega je Grljak smijenjena s mjesta glasnogovornice. Ranije se špekuliralo da se Grljak s premijerom razišla nakon što se Milanović odlučio riješiti Zinke Bardić.



Bardić je inače zaposlena u PR agenciji Madison od koje je dobivala plaću dok je premijeru služila kao posebna savjetnica za medije. Između njih je navodno puklo, pisali su mediji, kada je Milanović odlučio javno smijeniti Branka Šegona, čemu se Bardić, prema neslužbenim informacijama, protivila.